স্থানীয় বাসিন্দাদের দাবি, জলাশয় ছিল। তা বোজানো হয়েছে। নির্মাণ সংস্থার দাবি, জমির চরিত্র বদল হয়েছে। জলাশয় বোজানোর প্রশ্নই ওঠে না। প্রায় দু’সপ্তাহ পরও যে দাবি-পাল্টা দাবির ভবিষ্যৎ কি, তার সদুত্তর নেই কারও কাছে!
দমদম রোডে তানওয়ার কলোনির উল্টোদিকে প্রায় ৩২ বিঘা জমি রয়েছে। সম্প্রতি ওই জমিতে আবাসন তৈরির জন্য পুরসভার কাছ থেকে সাইট প্ল্যানের অনুমতি পেয়েছে একটি নির্মাণ সংস্থা। 
জেলা প্রশাসন সূত্রের খবর, জমিতে অবস্থিত চারটি পুকুরের একটি জলাশয় (দাগ নম্বর ৭৪২ এবং ৭৪৩) বেআইনিভাবে বোজানো হচ্ছে, এই অভিযোগে গত ১১ মে জেলাশাসক অন্তরা আচার্যের কার্যালয়ের দ্বারস্থ হন জনৈক ব্যক্তি। ওই অভিযোগপত্রকে মুখ্যমন্ত্রী মমতা বন্দ্যোপাধ্যায়ের সচিবালয় এবং দক্ষিণ দমদম পুর কর্তৃপক্ষকে চিঠি দেন ওই জমিতে অবস্থিত কারখানা কর্তৃপক্ষও।
জেলা প্রশাসন সূত্রের খবর, জেলাশাসকের নির্দেশে অভিযোগ খতিয়ে দেখতে তৎপর হন অতিরিক্ত জেলাশাসক (ভূমি সংস্কার)। এরপর বিএলআরও’র (ব্যারাকপুর ২) পাঠানো প্রাথমিক রিপোর্টের প্রতিলিপি ‘অ্যাসিস্ট্যান্ট ডিরেক্টর অফ ফিশারিজ’ দিলীপ মণ্ডলকে পাঠিয়েছেন তিনি। জেলা প্রশাসনের এক কর্তা জানান, ভূমি সংস্কার আইনে বিশেষ কিছু করার নেই। তাই ‘ইন ল্যান্ড ফিশারিজ অ্যাক্টে’(১৯৮৪) কোনও ব্যবস্থা নেওয়া যায় কি না, তার সুপারিশ করা হয়েছে। সেই সুপারিশের প্রাপ্তির কথা স্বীকার করে দিলীপ বলেন, ‘‘ফিশারিজ আইন অনুযায়ী জমির চরিত্র গুরুত্বপূর্ণ নয়। সরেজমিনে যদি দেখা যায় জমির ওই অংশটি লো-ল্যান্ড বা জলাশয় রয়েছে, তাহলে তা ভরাট করা যাবে না। আমরা সংশ্লিষ্ট পুরসভাকে সরেজমিনে পরিদর্শনের ভিত্তিতে পদক্ষেপ করার কথা বলব।’’ পুরপ্রধান পাচু রায়ের বক্তব্য, ‘‘পুলিশকে বিষয়টি দেখতে বলেছি। জেলা মৎস্য বিভাগের তরফে এখনও পর্যন্ত কোনও চিঠি আমি পাইনি।’’ স্থানীয় বাসিন্দাদের দাবি, পদক্ষেপের এই দীর্ঘ তালিকায় ক্রমেই উঁচু হচ্ছে মাটির স্তর!
অভিযোগ প্রসঙ্গে নির্মাণ সংস্থার ম্যানেজিং ডিরেক্টর সন্দীপ শর্মা বলেন, ‘‘যে দাগ নম্বরে জলাশয় থাকার কথা বলা হচ্ছে, সেটি যে পরিবর্তিত হয়ে ‘পুকুর বাই বাস্তু’ হয়েছে তার নথি রয়েছে। দু’বছর আগে পুরসভার এগজিকিউটিভ অফিসারকে চিঠি দিয়ে জমির চরিত্র বদলের কথা জানিয়ে দিয়েছিল বিএলআরও’র অফিস। চিঠিতে অভিযোগকারীর যে ঠিকানা দেওয়া হয়েছে সেখানে ওই নামে কেউ থাকেন না। অসৎ উদ্দেশে অহেতুক বিতর্ক তৈরি করা হচ্ছে। কোথাও আইন লঙ্ঘন হয়নি।’’